4 in sop ná vrou aan stoel vasgemaak is | Maroela Media
Vier personeellede van die Mamelodi-hospitaal is op spesiale verlof geplaas ná die voorval vroeër die week toe 'n bejaarde vrou met haar hande agter haar rug vasgebind aan 'n stoel vasgemaak in die wagkamer van die hospitaal aangetref is.
Volgens IOL het dr. Bandile Masuku, nuutaangestelde LUR vir gesondheid in Gauteng, aangekondig twee dokters, 'n verpleegster en 'n veiligheidswag is op spesiale verlof geplaas hangende verdere ondersoek.
Dit kom nadat Masuku en verteenwoordigers van die Menseregtekommissie Sondag die 76-jarige Martha Marais en haar familie in Eersterust gaan besoek het nadat sy Saterdag uit die hospitaal ontslaan is.
Op sosiale media is daar 'n video en foto's waarin gesien kan word hoe Marais op die vloer spartel terwyl sy aan die stoel vasgemaak is. Haar dogter Stephnie Marais is woedend in die video en eis dat haar ma onmiddellik losgemaak word.
Zweli Mkhize, die nuutaangestelde minister van gesondheid, het binne ure ná sy aanstelling sy skok uitgespreek oor die voorval. Mkhize en Masuku het reeds vandeesweek die betrokke hospitaal besoek om antwoorde van personeel te eis asook te verseker dat Marais gehalte sorg ontvang.
Die departement het tydens die besoek bevind dat die pasiënt sleg behandel is en die standaard prosedure nie gevolg is nie. Mkhize en Masuku het 'n volledige ondersoek na die voorval aangevra en ook gevra dat die personeel wat by die voorval betrokke was, nie meer interaksie met pasiënte mag hê nie.
Marais is Dinsdag by die Eersterust-kliniek na die Mamelodi-hospitaal verwys weens naarheid en 'n maagaandoening. Sy is met 'n ambulans na die hospitaal vervoer.
Die hospitaal maak voorsiening vir pasiënte van Mamelodi, Nellmapius, Eersterust, East Lynne, Cullinan, Pretoria-Oos, Nkangala en Bronkhorstspruit.
Spesiale verlof is seker n ander naam vir verlof met pay!
Om die Familie te besoek beteken lee politieke beloftes. Daar moet opgetree word maar nou ja die Vakbonde is mos in beheer.
Daar gaan niks van kom nie "mark my words" was dit blankes wat dit gedoen het was geboue al aan die brand gesteek omdat hulle nie ontlaan is nie en JM met sy hele kaboedel het geskree.
Verstommend dat lesufi so stil is.
Dit het hulle nou met hulle "werkskeppingsprojekte" onopgeleide mense word n werk gegee waarvan hulle geen opleiding gehad het nie. Jaag die hele spul weg.